# Projekts

**Latvijas Republikas Saeimas Ilgtspējīgas attīstības komisijai**

*Par nodošanu atbildīgai ministrijai*

Ministru kabinets ir saņēmis Latvijas Republikas Ilgtspējīgas attīstības komisijas (turpmāk – Komisija) 2017. gada 15. jūnija vēstuli Nr.142.9/17-11-12/17, kurā Komisija uzdod Vides aizsardzības un reģionālās attīstības ministrijai (turpmāk – ministrija) līdz 2017. gada 15. decembrim:

 **1) iesniegt informāciju par veiktajiem pasākumiem VSIA “Latvijas Vides, ģeoloģijas un meteoroloģijas centrs” darbības efektivitātes paaugstināšanai**;

 **2) izstrādājot Latgales reģiona attīstības plānu, izvērtēt iespēju iekļaut pasākumus kūdras nozares attīstībai reģionā.**

Ievērojot Komisijas vēstulē izteikto lūgumu, Ministru kabinets ir iepazinies ar vides aizsardzības un reģionālās attīstības ministra viedokli un sniedz šādu atbildi.

**[1]** VSIA “Latvijas Vides, ģeoloģijas un meteoroloģijas centrs” (turpmāk – LVĢMC) ir valsts kapitālsabiedrība, kas izveidota 2009. gada 7. jūlijā, pamatojoties uz 2009. gada 1. jūlija Ministru kabineta rīkojumu Nr. 448 "Par valsts aģentūras "Latvijas Vides, ģeoloģijas un meteoroloģijas aģentūra" un "Bīstamo atkritumu pārvaldības" valsts aģentūras likvidāciju un valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" dibināšanu", savu darbību uzsākot 2009. gada 1. augustā. LVĢMC ir “Latvijas Vides, ģeoloģijas un meteoroloģijas aģentūras” un “Bīstamo atkritumu pārvaldības” valsts aģentūras tiesību un saistību pārņēmējs.

 LVĢMC dibināšanas mērķis ir nodrošināt vides informācijas apkopošanu, uzkrāšanu un sniegšanu sabiedrībai, valsts un pašvaldību institūcijām, vides monitoringa veikšanu, zemes dzīļu resursu apzināšanu un izvērtēšanu, valstij piederošo bīstamo atkritumu apsaimniekošanas objektu apsaimniekošanu, radioaktīvo atkritumu un kodolobjektu drošu apsaimniekošanu, kā arī piedalīties valsts politikas īstenošanā zemes dzīļu, meteoroloģijas, klimatoloģijas, hidroloģijas, ūdens un gaisa kvalitātes, pārrobežu gaisa piesārņojuma ietekmes un radioaktīvo un bīstamo atkritumu apsaimniekošanas jomā.

Īstenojot uzdotos uzdevumus, LVĢMC patstāvīgi veic procesu un darbību analīzes, lai veicinātu darbības efektivitāti:

1. ieviestas organizatoriski strukturālas izmaiņas, attīstot LVĢMC plašo nozaru pārvaldību, tajā skaitā izveidojot zemes dzīļu daļu, kuras pārziņā ir visas LVĢMC funkcijas zemes dzīļu jomā;

2. ir izstrādāta LVĢMC darbības stratēģija līdz 2020. gadam;

3. norit aktīvs darbs īstenojot Eiropas Savienības Kohēzijas fonda 5.4.2. specifiskā atbalsta mērķa “Nodrošināt vides monitoringa un kontroles sistēmas attīstību un savlaicīgu vides risku novēršanu, kā arī sabiedrības un līdzdalību vides pārvaldībā” 5.4.2.2. pasākuma “Vides monitoringa un kontroles sistēmas attīstība un sabiedrības līdzdalības vides pārvaldībā veicināšana” projekta “Vides monitoringa un kontroles sistēmas attīstība” ietvaros, kuru laikā tiks veikti būtiski efektivitātes uzlabojumi Vides monitoringā, izveidojot automatizētas vides monitoringa sistēmas, kas nodrošinās ātru un kvalitatīvu datu iegūšanu un analīzes iespējas;

4. tiek īstenota vienota pakalpojumu centra izveide, kura ietvaros tiks apvienotas vairākas struktūrvienības, līdz ar to uzlabojot pārvaldību un izveidojot mūsdienīgu darba vidi;

5. tiek īstenoti vairāki informācijas tehnoloģiju projekti, kuru ietvaros tiek uzlabota LVĢMC pakalpojumu sniegšana, tajā skaitā tiks nodrošināta pakalpojumu attālināta saņemšana.

Zemes dzīļu jomā 2017. gadā LVĢMC:

1) veica **derīgo izrakteņu krājumu akceptēšanas procesa izvērtēšana un optimizācija**, pamatojoties gan uz saņemtajiem iebildumiem un ierosinājumiem par krājumu akceptēšanas procesu, gan arī ar mērķi uzlabot LVĢMC funkciju zemes dzīļu jomā efektivitāti. Rezultātā 2017. gada maija-oktobra periodā, LVĢMC izvērtēto ģeoloģiskās izpētes pārskatu skaits, atbilstoši kuriem krājumi akceptēti, pieaudzis līdz 75-82% mēnesī, salīdzinot ar, piemēram, šā gada janvāra-aprīļa periodu (vidēji 45%) (skat. Tabulu Nr.1). Procedūras izstrāde šāda veida rezultātu sasniegšanai tika veikta aptuveni pusgadu ilgā laika posmā līdz 2017. gada maijam un joprojām tiek strādāts pie procesu pilnveidošanas.

*Tabula Nr.1*

*\* Statistika par 102 derīgo izrakteņu krājumu akceptēšanai izvērtētajiem pārskatiem 2017. gada janvāra-oktobra periodā, vidēji 10-11 pārskatu mēnesī.*

LVĢMC organizēto semināru ietvaros ar ģeoloģiskās izpētes veicējiem, kā arī sadarbībā ar derīgo izrakteņu ieguves sektora, t.sk. Latvijas Kūdras asociācijas pārstāvjiem, diskutēts par zemes dzīļu izmantošanu reglamentējošo normatīvo aktu prasībām un to salāgošanu starp valsts pārvaldes funkciju izpildi (kā ģeoloģiskās informācijas uzkrāšana, sistematizēšana un pieejamības nodrošināšana, derīgo izrakteņu krājumu bilances sastādīšana), ģeoloģiskās izpētes veicēju iespējām nodrošināt konkrētu prasību izpildi un derīgo izrakteņu ieguvēju vajadzībām. Identificēti tie procesi, ko krājumu akceptēšanas ietvaros iespējams sekmēt pašreizējā normatīvā regulējuma ietvaros, un tie, kuru pilnveidošanai nepieciešami grozījumi normatīvajos aktos.

Atbilstoši iepriekš minētajam paātrināts ne tikai derīgo izrakteņu krājumu akceptēšanas process, bet arī pilnveidota LVĢMC publiski nodrošinātā informācija par ģeoloģiskās izpētes pārskatu sagatavošanu.

Atbilstoši Ministru kabineta 2012. gada 21. augusta noteikumu Nr.570 „Derīgo izrakteņu ieguves kārtība” 35.punktam krājumu akceptēšanai iesniegtā pārskata izskatīšana LVĢMC jāveic viena mēneša laikā, kas attiecināms arī uz atkārtoti iesniegtajiem pārskatiem. Ar 2017. gada maiju krājumu akceptēšanas procesa ietvaros tiek nodrošināts būtiski pilnveidots komunikācijas process ar krājumu akceptēšanai iesniegto ģeoloģiskās izpētes pārskatu iesniedzējiem, būtiski sekmējot pārskatos konstatēto kļūdu un nepilnību novēršanu un derīgo izrakteņu krājumu akceptēšanu iespējami īsākā termiņā. Uzlabotā procesa ietvaros LVĢMC **neatgriež izvērtēšanai iesniegto ģeoloģiskās izpētes vai atlikušo krājumu aprēķina pārskatu,** ja tiek konstatētas nepilnības, pēc kuru izlabošanas netiek būtiski mainīts pārskata saturs. Šajā gadījumā pārskata sagatavotājs tiek telefoniski un elektroniskajā sarakstē informēts par nepieciešamajiem labojumiem, konstatētās kļūdas un nepilnības, kas ir jāizlabo, pārskata autoram tiek izskaidrotas. Savstarpēji vienojoties ar pārskata autoru tiek noteikts sešu darba dienu termiņš, kuru laikā ir jāveic izmaiņas konkrētās pārskata sadaļās. LVĢMC paātrinātā kārtībā – piecu darba dienu laikā – pārliecinās, vai ir veikti visi nepieciešamie labojumi pārskatā, un akceptē aprēķinātos derīgo izrakteņu krājumus. Šādos gadījumos maksa par pārskatā iestrādāto labojumu pārbaudi netiek piemērota. **LVĢMC,** atgriežot pārskatu,sistemātiski **piedāvā bezmaksas konsultāciju** par protokolā norādītajām kļūdām un nepilnībām attiecībā uz konkrēto objektu. LVĢMC ir izstrādājis un jau nodrošina jaunas Derīgo izrakteņu krājumu akceptēšanas komisijas sēžu protokolu veidlapas, protokolos ietverto informāciju strukturējot galvenokārt tabulu veidā (līdz šim – teksta), ar mērķi paātrināt protokolu sagatavošanu, uzlabot pārskatāmību un datu savstarpēju salīdzināšanu.

2) izstrādājis un ievietojis tīmekļvietnē būtiski aktualizētus **metodiskos norādījumus** par ģeoloģiskās un hidroģeoloģiskās izpētes pārskatu sagatavošanu un noformēšanu, kā arī aprakstus par izpētes un krājumu aprēķinu aprēķinos biežāk sastopamajām kļūdām (<http://meteo.lv/lapas/geologija/metodiskie-noradijumi-par-geologiskas-izpetes-parskatu-sagatavosanu-un/geologiskas-izpetes-parskatu-sagatavosana-noformesana-un-biezak-sastop?id=1955&nid=932>), t.sk. lejuplādējamus pārskatu ieteicamā satura un teksta pielikumu paraugus.

Līdzīgi kā derīgo izrakteņu krājumu akceptēšanas process, arī metodiskie norādījumi un to pielikumi tiek pilnveidoti.

3) uzsācis rīcībā esošo derīgo izrakteņu **atradņu telpiskā izvietojuma digitālo (ģeotelpisko) datu apkopošana** par atradnēm, kam laika periodā no 2009. gada sagatavotas derīgo izrakteņu atradnes pases un kurās akceptēti derīgo izrakteņu krājumi – kopējais līdz šim apkopotās informācijas apjoms pārsniedz 3 000 ģeotelpisko datu vienības. Ģeotelpiskie dati ar tajos ietverto atribūtu informāciju sistematizēti un ievietoti uz ESRI ArcGIS Online balstītā tīmekļa aplikācijā (<https://lvgmc.maps.arcgis.com/apps/webappviewer/index.html?id=3a9e93e769be409d825c1a924bf6517c>) skatīšanās un datu atlases pakalpojuma nodrošināšanai.

Sagatavotais kartogrāfiskais materiāls laika gaitā tiek sistemātiski papildināts un atjaunots. Šobrīd piekļuve līdz šim apkopotajiem atradņu ģeotelpiskajiem datiem kartogrāfiskā materiāla darba versijā nodrošināta Valsts vides dienesta speciālistiem funkciju zemes dzīļu jomā atbalstam. Pēc detalizētas datu kvalitātes kontroles, kas ir resursu ietilpīgs process un joprojām tiek veikts, apkopotai un strukturētai ģeotelpiskajai informācijai plānots nodrošināt arī publisku pieejamību izmantošanai valsts un pašvaldību iestādēs, ģeoloģiskās izpētes, derīgo izrakteņu ieguves un apstrādes nozarē, kā arī plašākai sabiedrībai.

4) pēc Latvijas Kūdras asociācijas lūguma 2017. gadā **sadarbībā ar Valsts vides dienesta speciālistiem veic kūdras atradņu datu izvērtēšanu** (atradņu un ieguves laukumu robežas, to atbilstība robežām dabā un tām, kurās akceptēti krājumi, akceptēto un zemes dzīļu izmantošanas licencēs norādīto krājumu apjoms u.tml.). Šī procesa ietvaros tiek veikta apjomīga informācijas pārbaude un analīze par vairāk kā 120 zemes dzīļu izmantošanas licenču kūdras ieguvei laukumiem atbilstoši biedrības "homo ecos:" izstrādātā Latvijas vides aizsardzības fonda administrācijas projekta “Latvijas kūdras atradņu datu kvalitātes ieteikumu sagatavošana to uzlabošanai un izmantošanai valsts stratēģijas pamatdokumentu sagatavošanai” rezultātiem un kontekstā ar citiem LVĢMC rīcībā esošajiem ģeoloģiskajiem un ģeotelpiskajiem datiem – ģeoloģiskās izpētes pārskatiem, derīgo izrakteņu krājumu akceptēšanas protokoliem, derīgo izrakteņu krājumu bilancei, elektroniskajām informācijas sistēmām, LVĢMC gatavoto informāciju zemes dzīļu dokumentācijai pēc Valsts vides dienesta pieprasījuma u.tml.

Tāpat arī, pamatojoties uz iepriekš minētajiem datiem, LVĢMC pēc Latvijas Kūdras asociācijas lūguma ir sagatavojis digitālu lielformāta kartogrāfisko materiālu “Zemes dzīļu izmantošanas licenču derīgo izrakteņu (kūdras) ieguvei izvietojuma shēma”.

5) veic sagatavošanās darbus, lai informācijas un komunikāciju tehnoloģiju (turpmāk – IKT) mērķarhitektūras projekta “Informācijas sistēmu izstrāde un pilnveidošana ģeotelpiskajiem un Daugavas baseina plūdu datiem” ietvaros **pilnveidotu arī ģeoloģiskās informācijas sistēmu** atbilstoši sasniedzamajam mērķim Nr.2 “Uzlabot derīgo izrakteņu atradņu reģistra informācijas un derīgo izrakteņu krājumu bilances sagatavošanas un atjaunināšanas efektivitāti un nodrošināt ticamu datu pieejamību”. Ģeoloģiskās informācijas sistēmas pilnveidošana un datu pieejamības uzlabošana, t.sk. valsts un pašvaldību funkciju atbalstam, tiek plānota atbilstoši projekta laika grafikam un pieejamajam finansējumam šī mērķa sasniegšanai.

6) attīstījis arī **sadarbību ar vietējām zinātniskajām institūcijām** zemes dzīļu jomā. 2016. gadā noslēgts sadarbības līgums starp LVĢMC un Latvijas Universitāti par mērķsadarbību zināšanu un tehnoloģiju pārnesē, t.sk. zemes zinātnēs. Tiek īstenota LVĢMC iesaiste ģeoloģijas nozares studiju kursu pilnveidošanā, t.sk. nodrošinot specifiskas ģeoloģiskās informācijas pieejamību, prakses iespējas ģeoloģijas studentiem. Tāpat arī tikusi nodrošināta LVĢMC pārstāvniecība zemes zinātņu studiju kursu pilotakreditācijas procesā. Tāpat arī tiek īstenota sadarbība ar Rīgas Tehniskās universitātes Vides Modelēšanas Centru Latvijas hidroģeoloģiskā modeļa (LAMO) pielietošanā, nodrošinot sistemātisku LVĢMC speciālistu apmācību procesu.

 **[2]** Informējam, ka ministrija izstrādājot Rīcības plānu Latgales reģiona attīstībai 2018.-2020. gadam, izvērtē iespēju iekļaut pasākumus kūdras nozares attīstībai reģionā

Ministru prezidents M.Kučinskis

Iesniedzējs:

Vides aizsardzības un reģionālās

attīstības ministrs K.Gerhards

Vizē:

Vides aizsardzības un reģionālās

attīstības ministrijas valsts sekretārs R.Muciņš

S.Balka

67026916, Sandija.Balka@varam.gov.lv